מדלין סטו ב-2014
**מדלין מורה סטו** (באנגלית: **Madeleine Mora Stowe**; נולדה ב-18 באוגוסט 1958) היא שחקנית קולנוע וטלוויזיה אמריקאית. מוכרת בשל תפקידה בסדרת הדרמה "נקמה" עליה הייתה מועמדת פרס גלובוס הזהב לשחקנית הטובה ביותר. בנוסף מוכרת מהסרטים "המוהיקני האחרון", "12 קופים", "בת הגנרל" ו"חיילים היינו".

ביוגרפיה
--------

סטו נולדה בשכונת איגל רוק שבצפון לוס אנג'לס לאב ממוצא בריטי וגרמני ולאם ממוצא פורטו ריקני, הבכורה מתוך שלושה ילדים. אביה, רוברט סטו היה מהנדס אזרחי מאורגון, ואמה, מיריה, היא צאצאית של כמה מנשיאי עבר של קוסטה ריקה.

סטו שאפה במקור להפוך לפסנתרנית קונצרט, ולקח שיעורים בגילאי עשר עד שמונה עשרה. בהמשך היא הסבירה כי נגינה בפסנתר הוא אמצעי לברוח מהצורך להתרועע עם ילדים אחרים בגילה. המורה שלה למוזיקה יליד רוסיה, סרגיי טרנובסקי, האמין בסטו, ואפילו לימד אותה כשהיה על ערש דווי. לאחר מותו בגיל 92, היא פרשה ואמרה מאוחר יותר, "פשוט הרגשתי שהגיע הזמן לא להיות לבדי יותר".

אביה של סטו סבל מטרשת נפוצה והיא ליוותה אותו לטיפולים הרפואיים שלו. למדה קולנוע ועיתונות באוניברסיטת דרום קליפורניה.

קריירה
------

סטו התחילה את הקריירה שלה בסוף שנות ה-70 של המאה ה-20 בהופעות טלוויזיוניות ובמספר סרטי שוליים.

ב-1987 זכתה לחשיפה גדולה במותחן הקומי שובר הקופות "מעקב צמוד", בתפקיד המלצרית הלטינית מריה מק'גיורי.

ב-1990 שיחקה בסרטו של ג'ק ניקולסון "ג'ק וג'ק", שהיה סרט המשך שאפתני לקלאסיקת הפשע "צ'יינהטאון", ובמותחן של טוני סקוט "נקמה" בתפקיד מייריאה אשתו של טיברון מנדז העשיר (אנתוני קווין).

ב-1992 סטו ביססה את מעמדה ככוכבת קולנוע לאחר הופעותה בדרמה ההיסטורית של מייקל מאן "המוהיקני האחרון" בתור קורה מונרו בתו של הקצין הבריטי המתאהבת באינדיאני האחרון משבט המוהיקנים, האווקיי (דניאל דיי-לואיס). את אחת מהופעותיה הבולטות בקריירה נתנה סטו בדרמה הספרותית של רוברט אלטמן "תמונות קצרות" בה גילמה את שרי אשתו של השוטר המושחת ג'ין שאפרד (טים רובינס). בעבור תפקידה בסרט זה זכתה בפרס איגוד המבקרים האמריקני בקטגוריית שחקנית המשנה הטובה ביותר. באותה שנה שיחקה גם במותחן "חדירה בלתי חוקית", בתור קארן בת זוגו הבורגנית של מייקל קאר (קורט ראסל). ב-1994 כיכבה בתור הפרוצה קודי זאמורה במערבון הפמיניסטי "נערות רעות".

ב-1996 קיבלה סטו את התפקיד הראשי של הפסיכיאטרית קת'רין ריילי שמאשפזת את ג'יימס קול (ברוס ויליס) בסרט הבדיוני האפוקליפטי של טרי גיליאם "12 קופים", גיליאם ליהק את סטו לתפקיד לאחר שהתרשם מהופעתה בסרט "עדה באפלה".

לאחר שלקחה פסק זמן ממשחק חזרה סטו כדי להשתתף בקומדיה "משחקים מהלב" ב-1999, ולככב בתפקיד הראשי בדרמה הצבאית "בת הגנרל" בתפקיד שרה סאנהיל, קצינה ומומחית לחקירות אונס שמצטרפת לחקירתו של החוקר הצבאי פול ברנר (ג'ון טרבולטה).

ב-2001 גילמה במותחן העתידני "פצצה מהלכת" את מאיה אשתו של המדען ספנסר אולהם (גארי סיניז) שנחשד בהיותו  אנדרואיד.

ב-2002 שיחקה סטו את ג'ולי מור אשתו של גיבור המלחמה האמריקאי קולונל האל מור (מל גיבסון) בסרט המלחמה "חיילים היינו", באותה השנה שיחקה בתפקיד ראשי לצד סילבסטר סטאלון בסרט "נקמתו של אנג'לו".

ב-2011 כיכבה בסדרת הדרמה "נקמה" בתור ויקטוריה גרייסון. על תפקידה הייתה מועמדת לפרס גלובוס הזהב.

ב-2019 היא חזרה לשחק כאשר כיכבה כשחקנית הראשית בסדרת הדרמה המוזיקלית של נטפליקס, "פסקול" כמרגו ווסטון, אימה של נלי וחמותו של סם. הסדרה בוטלה לאחר עונה אחת.

חיים אישיים
-----------

סטו נשואה משנת 1982 לשחקן בריאן בנבן ולהם בת (מאי תיאודורה בנבן; נולדה ב-1996). הזוג, יחד עם בתם מתגוררים במערב אוסטין, ליד העיר ג'ונסון סיטי, טקסס.

בשנת 2008 נסעה סטו להאיטי וסייעה בהקמת הארגון "Artists for Peace and Justice", שייסד פול האגיס, והיא חברת דירקטוריון הארגון.

פילמוגרפיה
----------

### קולנוע

* The Nativity‏ (1978) - סרט טלוויזיה
* The Deerslayer ‏(1978) - סרט טלוויזיה
* מלחמות הגנגסטר (1981)
* אמזונות (1984) - סרט טלוויזיה
* Blood & Orchids‏ (1986) - סרט טלוויזיה
* מאבק צמוד (1987)
* Tropical Snow‏ (1989)
* 3 מיטות לרווק (1989)
* נקמה (1990)
* ג'ק וג'ק (1990)
* ארץ בארון (1991)
* חדירה בלתי חוקית (1992)
* המוהיקני האחרון (1992)
* מעקב צמוד 2 (1993)
* תמונות קצרות (1993)
* עדה באפלה (1994)
* בגידה לאור ירח (1994)
* נערות רעות (1994)
* 12 קופים (1995)
* הצעה (1998)
* משחקים מהלב (1998)
* בת הגנרל (1999)
* פצצה מהלכת (2001)
* חיילים היינו (2002)
* נקמתו של אנג'לו (2002)
* האמברסונים המופלאים (2002) - סרט טלוויזיה
* כביש האימה (2003)
* להציל את מילי (2005) - סרט טלוויזיה
* תקוות חג המולד (2009) - סרט טלוויזיה

### טלוויזיה

* ברטה (1978)
* ספיידרמן המופלא (1978)
* ברנבי ג'ונס (1979)
* בית קטן בערבה (1980)
* טראפר ג'ון, MD (1981)
* ריינס (2007)
* נקמה (2015-2011)
* 12 קופים (2016)
* פסקול (2019)

קישורים חיצוניים
----------------

ויקישיתוף מדיה וקבצים בנושא **מדלין סטו** בוויקישיתוף
* מדלין סטו, ברשת החברתית אינסטגרם
* מדלין סטו, במסד הנתונים הקולנועיים IMDb (באנגלית)
* מדלין סטו, באתר AllMovie (באנגלית)
* מדלין סטו, באתר Rotten Tomatoes (באנגלית)
* רותה קופפר, מדלן סטואו רעה לתפארת, באתר הארץ, 15 באוקטובר 2012

הערות שוליים
------------

1. ↑  אהרון דולב, שעשועון־מתח יעיל, מעריב, 31 בינואר 1988  
נסים דיין, אולד־פשן, חדשות, 28 בינואר 1988
2. ↑  מלכה שמין, מי תהום, חדשות, 6 בספטמבר 1990
3. ↑  אורית הראל, קוסטנר בורקאס, מעריב, 18 במאי 1990
4. ↑  רונית הבר, סרטים חדשים / המוהיקני האחרון, חדשות, 30 בדצמבר 1992
5. ↑  אוקיינוס ענק של סרט, חדשות, 31 במאי 1993
6. ↑  עירית לינור, מדליין נקרעת בין קורט לריי, חדשות, 14 בדצמבר 1992
7. ↑  אילן שאול, ‏25 שנה אחרי: "12 קופים" עם ברוס וויליס הופך לנבואה קולנועית לקורונה, באתר מעריב אונליין, 26 במרץ 2020
8. ↑  נסים דיין, ‏פאצ'ינו הולך עד הסוף, באתר גלובס, 20 בינואר 2000  
משחקים מהלב (Playing by Heart), באתר הארץ, 2 בדצמבר 2002
9. ↑  אורי קליין, איזו מלחמה נוראה נפלאה, באתר הארץ, 12 ביוני 2002
10. ↑  תיגל נשיא, עכבר העיר תל אביב, מה לראות בסוף שבוע?, באתר הארץ, 17 באוגוסט 2007
11. ↑  רותה קופפר, הנאה אסורה, באתר הארץ, 14 בפברואר 2012
12. ↑  רותה קופפר, בלי הכוכבים שנשארו בחוץ: על המועמדויות לגלובוס הזהב, באתר הארץ, 21 בדצמבר 2011

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007434678305171
* BIBSYS: 99027925
* BNE: XX1275823
* BnF: cb14013429g (data)
* GND: 129941891
* ISNI: 0000 0001 0857 2415
* LCCN: no96015258
* NKC: xx0144928
* NLA: 42351636
* NLK: KAC2020L3598
* NLP: a0000001708436
* NTA: 147224594
* RERO: 02-A019133727
* SNAC: w6f786jz
* SUDOC: 070121753
* VIAF: 46958202
* WorldCat: lccn-no96015258

 |